寄南昌黄次山
作者：釋德洪
朝代：宋

paragraphs: 次山心地平如鏡，照海照毛無少賸。
劉公訶之昏霧蒙，張公磨之復清瑩。
張劉皆是善知識，大黄甘草各醫病。
驚起荷山大字遂，𤤮瓏撞鐘山答應。
夜燈午梵賽心願，望歸引領如鶴頸。
一朝骨祖在面前，笑不成聲兩目瞪。
小兒化去聊折災，婦翁告殂適其命。
但得夫妻各身健，回觀閣中夜鳴磬。
欲知成佛妙法門，不與人爭是捷徑。